ธ.ก.ส. เตรียมโอนเงิน ประกันรายได้เกษตรกรผู้ปลูกข้าว ปี 66 งวดแรกในวันพรุ่งนี้ (24 พ.ย. 65) กว่า 4,500 ล้านบาท
นายสุภาษิต  ศุภวุฒิ ผู้ช่วยผู้จัดการ ธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธ.ก.ส.เร่งดำเนินมาตรการช่วยเหลือและยกระดับรายได้เกษตรกรผู้ปลูกข้าว และพัฒนาศักยภาพในการผลิตข้าว เพื่อช่วยเหลือเกษตรกรผู้ปลูกข้าวให้มีรายได้และสภาพคล่องในการใช้จ่าย สำหรับมาตรการดูแลข้าวประกอบด้วย โครงการประกันรายได้ข้าว โครงการพัฒนาคุณภาพผู้ผลิตข้าวและลดต้นทุนการผลิต และมาตรการคู่ขนาน ประกอบด้วย โครงการชะลอข้าว โครงการรวบรวมข้าวผ่านสถาบันเกษตรกร โดยระยะเวลาดำเนินโครงการตั้งแต่บัดนี้ - 30 กันยายน 2566  ซึ่งในวันพรุ่งนี้ (24 พฤศจิกายน 2565) ธกส. จะเริ่มจ่ายเงินตามมาตรการ โครงการประกันรายได้เกษตรกรผู้ปลูกข้าว ปีการผลิต 2565/66 โดยเฉพาะเกษตรที่เข้าร่วมโครงการประกันรายได้ข้าวที่ปลูกข้าวตั้งแต่ 1 เมษายน - 31 ตุลาคม 2565 และเกษตรกรผู้ปลูกข้าวในพื้นที่ภาคใต้จะต้องปลูกระหว่างวันที่ 16 มิถุนายน - 28 กุมภาพันธ์ 2566 จำนวนเงินกว่า 4,516 ล้านบาท ซึ่ง ธ.ก.ส. จะโอนเงินเข้าบัญชีของเกษตรกรโดยตรง พร้อมกันทั่วประเทศ ในวันที่ 24 พฤศจิกายน 2565 และโครงการจ่ายเงินช่วยเหลือเกษตรกรค่าบริหารจัดการและพัฒนาคุณภาพผลผลิตเกษตรกรผู้ปลูกข้าวปีการผลิต 2565/66 โดยสนับสนุนเงินให้เกษตรกรที่ขึ้นทะเบียนผู้ปลูกข้าวกับกรมส่งเสริมการเกษตร ในอัตราไร่ละ 1,000 บาท สูงสุดไม่เกิน 20 ไร่ หรือไม่เกิน 20,000 บาทต่อครัวเรือน โดยในวันพรุ่งนี้ (24 พ.ย. 2565) จะโอนเงินเข้าบัญชีเกษตรกร รวม 804,017 ครัวเรือน จำนวนเงินกว่า 10,015 ล้านบาท   สำหรับในวันพรุ่งนี้ ( 24 พ.ย.65) พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม จะเป็นประธานในพิธีเปิด KICK OFF มาตรการช่วยเหลือและยกระดับรายได้เกษตรกรผู้ปลูกข้าว ปีการผลิต 2565/66 ณ บริเวณสนามหน้าศาลากลาง จังหวัดเพชรบูรณ์ เนื่องจาก จ.เพชรบูรณ์ เป็นพื้นที่ที่มีเกษตรกรเข้าร่วมโครงการจำนวนมากที่สุดในเขตภาคเหนือ โดยมีเกษตรกรเข้าร่วมโครงการฯ มากกว่า 70,000 ราย  ทั้งนี้เกษตรกรสามารถตรวจสอบผลการโอนเงินได้ทางแอปพลิเคชั่น ธ.ก.ส. A-Mobile และ A-Mobile Plus ตลอด 24 ชั่วโมงรวมถึงสามารถเบิกถอนเงินสดผ่านตู้ ATM ของ ธ.ก.ส. ทั่วประเทศ